Elkelt a Liebherr óriásdaru - MAÉP Online
Elkelt a Liebherr óriásdaru
Liebherr | daru | LR 13000 | Titan-2 | atomerőmű |
A Liebherr most tette közzé a tavaly őszi esemény hírét.
Különleges ünnepségre került sor múlt év őszének egyik napsütéses délutánján: a Liebherr-család képviseletében Willi Liebherr és Sophie Albrecht – akik nem csupán a cég részvényesei, de a mobildaru részleg igazgatótanácsának tagjai is – adták át a Liebherr LR 13000 típusú lánctalpas daru legújabb példányát az orosz Titan-2 vállalatnak. Az eseményen részt vett Christoph Kleiner, a Liebherr-Werk Ehingen GmbH ügyvezető igazgatója is. A 3000 tonnás LR 13000, melyből immár a negyedik talált gazdára, a legnagyobb teljesítményű hagyományos lánctalpas daru a világon.
A Titan-2 energiaipari vállalat három fő okról számolt be, melyek miatt a beruházás mellett döntöttek. Egyfelől az LR 13000 a hatalmas mobil emelési kapacitást kompakt méretekkel ötvözi. Méretosztályában ez az egyetlen emelőgép, amely képes függesztett ellensúly nélkül is dolgozni, ez pedig hely szűkében jelentős előny. Mindezt a Liebherr által házon belül tervezett és gyártott fogaskoszorú teszi lehetővé, melynek kulcsszerepe van a tekintélyes emelési kapacitás biztosításában.
Emellett a Liebherr eszközeinek kiemelkedő megbízhatósága is sokat nyomott a latban az orosz cégnél. A döntés meghozatalában komoly szerepet játszott ezen kívül az is, hogy a Titan-2, az orosz Liebherr-leányvállalat (Liebherr-Russland OOO) és az ehingeni gyártóüzem az évek során kimondottan jó kapcsolatot alakított ki egymással.
A több mint 10.000 embert foglalkoztató Titan-2 idén márciusában ünnepelte fennállásának 25. évfordulóját. A cég számos iparágban van jelen, tevékenységük többek közt atomerőművek, hő- és villamosenergiát termelő erőművek, illetve olaj-, gáz- és vegyipari létesítmények kivitelezésére terjed ki. A következő tíz év folyamán a cég által megvásárolt LR 13000 egy dél-törökországi atomerőmű építéséből fogja kivenni a részét.
Maximum terhelhetőség 12 m kinyúlásnál: 3000 t
Terhelhetőség maximális (96 m) kinyúlásnál: 370,4 t
Maximum gémhossz (sztenderd kiépítésben): 144 m
Minimum gémhossz (sztenderd kiépítésben): 60 m
Maximum horogmagasság: 126 m
Billenőgém maximális hossza: 60 m
Emelési nyomaték: 637432 kNm
Motorteljesítmény: 1000 kW (1360 Le)
Motor gyártója: Liebherr
Hengerűrtartalom: 10 l
Menetsebesség: 1 km/h
Liebherr Europe sajtóközlemény, 2020. 05.21. Borítókép: a munkába állt LR 13000 a törökországi Akkuyu atomerőmű építésén